Kokkuvõtteks tuleb tõdeda, et skandaal peaministriga on ainult üks näitaja paljude hulgast, mis viitavad, et Ungaril on kõrvalekaldeid demokraatlikult teelt. Mitmete sõltumatute institutsioonide, nagu statistikaameti, rahandusorganisatsioonide riikliku ülemvalve, rahvuspanga jt iseseisvust on kärbitud ja üldiselt on  erakondlik kuuluvus või vähemalt teatud erakondade toetus kõikides juhtivates riigiametites muutumas tähtsamaks kui ametialane pädevus. Inimesed kardavad suud pruukida, kardavad oma töökohtade pärast. Riigi valitsemisviis vajab korrigeerimist. Kas koos puhkenud usalduskriisiga saavad alguse muutused, näitab tulevik. Kui korrektsioon, poliitilise maastiku tasakaalustumine ja poliitiliste jõudude vastastikune enesepiiramine jääb ära, võib tulevikus oodata Ungaris uusi spontaanseid rahutusi, mis alluvad üha vähem  poliitiliste erakondade kontrollile.